Maskinfører Emil Hoff Hjort er vant til at sidde mange timer i en maskine. Men efter de rekordstore mængder regn i juli og starten af august er han kommet på alvorlig overarbejde i gravemaskinen. Han skal nemlig nå at rense de mange åer, så vandet fra markerne kan løbe ned i åerne. Hvis ikke Emil og hans kolleager kan følge med de massive mængder regn, kan det betyde oversvømmelser på markederne, der skal høstes nu. - Vi har meget overarbejde lige nu. Vi kører hårdt på for at komme af med vandet, siger  Emil Hoff Hjort, der er ansat hos Jysk Entreprenør Naturskaber. Onsdag har han renset åer i Jammerbugt Kommune. De massive mængder regn betyder, at Emil og hans kollegaer bliver nødt til at arbejde 12-14 timer om dagen for at følge med. - Det er meget usædvanligt, siger Henrik Pedersen, direktør i Jysk Entreprenør Naturskaber, om de massive vandmængder i de nordjyske åer. - Vi kæmper en brav kamp for at få vandet lukket ud, så landmændene kan komme i gang med høsten, siger han. Vådeste juli nogensinde I juli faldt der op til 140 mm regn i Nordjylland, hvilket er rekord, siden man begynte at måle nedbør i 1931. I gennemsnit falder der 65,8 millimeter nedbør i løbet af årets anden sommermåned. Landmændene skal i disse dage høste korn på markerne, men et regnfuldt forår og en meget tør juni har ikke gjort vækstforholdene optimale. De seneste ugers usædvanlige nedbør kommer derfor som et ekstra nyreslag til landmændene.

Opsummering:
De massive mængder regn gør det til en kamp mod tiden for at redde markerne til høstsæsonen.